ஹுபெர்டா (நீர்யானை)

ஹூபெர்ட்டா (Huberta, ஆரம்பத்தில் ஹூபர்ட் (Hubert) என்று பெயரிடப்பட்டது; அதன் பாலினம் இறந்த பிறகே கண்டறியப்பட்டது) என்பது தென்னாப்பிரிக்கா முழுவதும் நீண்ட தூரம் பயணித்த ஒரு நீர்யானை ஆகும்.  1928 நவம்பரில், ஹூபெர்ட்டா ஜூலுலாந்தில் உள்ள செயிண்ட் லூசியா கழிமுகத்தில் இருந்த தனது நீர்நிலையை  விட்டுப் புறப்பட்டு, அடுத்த மூன்று ஆண்டுகளில் 1,600 கிலோமீட்டர் (1,000 மைல்கள்) பயணம் செய்து கிழக்கு கேப் பகுதியை அடைந்தது. அந்த நேரத்தில், ஹூபெர்ட்டா தென்னாப்பிரிக்காவில் சற்று பிரபலமாகி, எங்கு சென்றாலும் கூட்டத்தை ஈர்த்தது. முதலில் அது ஒரு ஆண் என்று கருதப்பட்டது. பத்திரிகைகளால் ஹூபெர்ட் என்று செல்லப்பெயர் சூட்டப்பட்டது. பத்திரிகைகளில் வெளியான முதல் அறிக்கை 1928 நவம்பர் 23 அன்று நேட்டால் மெர்குரி இதழில் வெளியானது. அது நடாலில் ஒரு நீர்யானை காணப்பட்டதைப்ப் பற்றிக் குறிப்பிட்டது. அந்த செய்தி அறிக்கையுடன் ஹூபெர்ட்டா உயிருடன் இருந்தபோது எடுக்கப்பட்ட ஒரே ஒளிப்படம் வெளியிடப்பட்டது. 

டர்பனுக்கு வடக்கே சுமார் 15 கிலோமீட்டர் (9 மைல்) தொலைவில் உள்ள மிலங்கா ஆற்றின் முகத்துவாரத்தில் ஹுபெர்டா சிறிது காலம் தங்கியது. அப்போது அதைப் பிடித்துக் கொண்டுபோய் ஜோகன்னஸ்பர்க் உயிரியல் பூங்காவில் அடைக்க முயற்சிகள் நடந்தன. ஆனால் ஹுபெர்டா தப்பிச்சென்றது. அதன் பிறகு, இந்த நீர்யானை தெற்கே டர்பனுக்குச் சென்றது. அங்கு ஒரு கடற்கரை மற்றும் ஒரு கிளப்பின் வளாகத்திற்குள் நுழைந்தது. அங்கிருந்து உம்கேனி ஆற்றுக்குச் சென்றதும்,  சூலு மற்றும் சோசா மக்களால் போற்றப்பட்டது.

இறுதியாக, ஹுபெர்டா 1931 மார்ச்சில் தென்னாப்பிரிக்காவில் உள்ள கிழக்கு லண்டனுக்கு வந்தது. நடால் மாகாண சபையால் யாரும் அதை வேட்டையாடக் கூடாது என்று அறிவிக்கப்பட்ட போதிலும், ஒரு மாதத்திற்குப் பிறகு விவசாயிகளால் சுட்டுக் கொல்லப்பட்டது. பொதுமக்களின் கடும் எதிர்ப்பைத் தொடர்ந்து, அந்த விவசாயிகள் கைது செய்யப்பட்டு, அவர்களுக்கு 25 பவுண்டுகள் அபராதம் விதிக்கப்பட்டது. ஹுபெர்டாவின் உடல் மீட்கப்பட்டு பாடம் செய்ய இலண்டனுக்கு அனுப்பப்பட்டது. 1932 இல் தென்னாப்பிரிக்கா திரும்பியது, 20,000 பேர் அதனை வரவேற்றனர். பின்னர் அது குவான்சேவில் உள்ள அமதோலே அருங்காட்சியகத்தில் காட்சிக்கு வைக்கப்பட்டது.

எட்மண்ட் லிண்டாப் எழுதி, ஜேன் கார்ல்சன் படங்களை வரைந்த "ஹூபர்ட் தி டிராவலிங் ஹிப்போபொட்டமஸ்" என்ற குழந்தைகள் புத்தகத்தின் கருப்பொருள் ஹூபெர்ட்டா ஆகும். இந்த புத்தகம் 1961 இல் லிட்டில், பிரவுன் மற்றும் கம்பெனியால் வெளியிடப்பட்டது. 

 மேற்கோள்கள் 

பகுப்பு:தனிப்பட்ட நீர்யானைகள்